- Još nismo dobili ništa od Obaveštajno-bezbednosne agencije za ova lica. Kada je reč o drugim licima, organizovanim kriminalnim grupama i njihovim aktivnostima, to prosleđuju - rekao je Ćulum za današnji "Glas Srpske".\nĆulum, koji je i član Udarne grupe za borbu protiv terorizma, kaže da će lica za koja postoji osnov sumnje da su počinila krivična dela biti procesuirana, te da su ona u nadležnosti Agencije za istrage i zaštitu (SIPA), Tužilaštva BiH i Suda BiH.\n- Međutim sva druga lica moraju da budu stavljena pod nadzor, da se vidi gde su bila, šta su radila i da bude izvršena njihova deradikalizacija. Bitno je da budu pod nadzorom. Mora i može se proveriti da li su se prilikom odlaska na strana ratišta, konkretno u Siriju, državljani BiH odrekli državljanstva ili nisu. Ti podaci postoje - rekao je Ćulum.\nPrema njegovim rečima, BiH ne treba da prima takva lica koja su se odrekla državljanstva BiH.\nOn smatra da bi bezbednosne agencije sa nivoa BiH bolje i revnosnije trebalo da razmenjuju podatke sa MUP-om Srpske, da se u svakom trenutku zna sa kojim podacima se raspolaže i da svako iz svoje nadležnosti preduzme određene aktivnosti na praćenju i operativnom pokrivanju takvih lica.\nGovoreći o problemu migranata, Ćulum kaže da oni koji su odgovarajući na upozorenja iz Srpske govorili da migranti neće postati problem Republike Srpske i BiH sada ćute i nemaju rešenja, te dodaje da su bezbednosne institucije mogle mnogo bolje da odgovore na izazove migrantske krize, ali da to nije urađeno.\n- Policija Srpske radi svoj posao, nastojimo da te ljude ispratimo preko teritorije Srpske i imamo human odnos prema njima. Na teritoriji Srpske u ovoj godini počinili su petnaestak krivičnih dela. Nažalost imamo i ubistvo migranta na području Bileće. Otkrili smo i 20 krivičnih dela krijumčarenja migranata i procesuirali organizovane kriminalne grupe koje se bave njihovim krijumčarenjem - rekao je Ćulum.\nOn je naveo da 85 odsto migranata ulazi sa područja Srbije, a 15 odsto sa područja Crne Gore.\nĆulum je istakao da su ministar unutrašnjih poslova Srpske Dragan Lukač i on upozoravali na opasnost kada je reč o ilegalnim migrantima koji dolaze bez dokumenata ili sa lažnim dokumentima, ali da to nije ozbiljno shvaćeno.\nPUTIN UPOZORAVA, BiH IGNORIŠE TERORISTE Vraća se desetine boraca ISIS\n- Među migrantima ima bezbednosno interesantnih lica, ima puno onih koji su učestvovali na stranim ratištima, čak i u terorističkim organizacijama, koji dolaze i prolaze u talasima među migrantima. Mi o njima nemamo evidenciju - naveo je on.\nKomentarišući pokušaj ministra bezbednosti u Savjetu ministara u tehničkom mandatu Dragana Mektića da na granicu sa Srbijom i Crnom Gorom, kao ispomoć Graničnoj policiji, omogući dolazak policije iz FBiH, Ćulum je rekao da to nije zakonito dodavši da su lolicijski poslovi u nadležnosti entiteta.